Is-Sibt filgħodu il-Prim Ministru Robert Abela flimkien mal-Ministru Ian Borg inawguraw l-ewwel fażi tas-Central Link Project. Il-Prim Ministru Robert Abela tenna li dan il-proġett huwa xhieda ta' kemm minkejja l-isfidi ta dawn l-aħħar xhur il-ħidma intensifikat. Tenna li din hija amministrazzjoni żagħżugħa li trid taħdem. Spjega li dan il-proġett jgħaqqad mal-viżjoni tal-Gvern. Spjega wkolll li dan il-proġett se jolqot l-ambjent b'mod pożittiv hekk kif se jkompli jnaqqas l-emissjonijiet fl-arja mit-traffiku. Dr Abela fakkar ukoll kif dan il-proġett se jissarraf b'mod tanġibbli hekk kif il-ħin tal-vjaġġ tjieb anki issa li dan il-proġett għadu fl-ewwel fażi tiegħu. Huwa faħħar ukoll l-effiċjenza f'dan il-proġett. Hawnhekk il-Prim Ministru Abela rringrazzja lit-tmexxija ta' Infrastruttura Malta li hija responsabbli mill-proġett u kif ukoll lill-Ministeru għat-Trasport u Infrastruttura. Il-Ministru għall-infrastruttura u Trasport Ian Borg spjega kif lura fl-2017 Gvern Laburista wiegħed lill-poplu li se jkun qed isir investiment bla preċedent fl-infrastruttura tagħna. Spjega li kien wasal iż-żmien sabiex intejbu l-konnettivita tal-pajjiż. Din hija parti minn kullana ta' proġetti madwar il-pajjiż kollu. Borg spjega li dawn il-proġetti qed itejbu il-ħajja tan-nies, tal-ħaddiema u kif ukoll tan-network tad-distribuzzjoni. Il-Ministru Borg fakkar kif dan il-proġett kien ilu fuq l-ixkaffa sa mill-Gvern ta' Borg Olivier imma fakkar kif issa kien hawn ir-rieda politika sabiex dan il-proġett isir. Il-Ministru għal l-infrastruttura fakkar kif id-disinn tal-proġett inbidel diversi drabi biex jaqdi dejjem aħjar il-bżonnijiet tal-komunitajiet li jmissu ma dan il-proġett u kif ukoll tal-bliet u rħula li jgħaddu minn din it-triq. Spjega kif se jkun hawn ukoll l-itwal passaġġ għall-mixi u roti segregat mit-triq. Passaġġ li se jwassal mill-Imrieħel għar-Rabat. Minħabba li għadna fl-ewwel fażi ta' dan il-proġett Borg appella lix-xufiera biex isegwu l-mezzi tax-xandir minħabba devjazzjonijiet u direzzjonijiet ġodda tat-traffiku.